Cum a luat Secureanu șpagă de 1 milion de euro de la mafia firmelor! Un judecător explică de ce consideră mita din spitale drept crimă și o pedepsește pe măsură În rechizitoriul trimis instanței, DNA realizează portretul afacerilor necurate de la ”Malaxa”, care afectează pacientul

miercuri, 17 mai 2017, 6:52

Pentru cine a fost milionul, doar pentru Secureanu?

Investigație de Mirela Neag, Răzvan Luțac și Cătălin Tolontan

Ar fi fost bine să fie exagerat, dar nu e.

Ceea ce ați citit în decembrie 2016 despre Florin Secureanu stă integral în picioare.

Istoriile managerului de la ”Malaxa”, care sună ca un basm oriental, sunt confirmate, punct cu punct, de rechizitoriul DNA!

Bani scoși pe firme fictive, zi de zi, vreme de aproape 8 ani.

Bijuterii pentru ”Vrăbi” trecute drept ”instrumentar ginecologic curățat și sterilizat”.

Trofee și excursii cumpărate pe banii spitalului public.

Toate acestea, și multe altele, sunt adevărate și figurează în dosarul pe care, potrivit news.ro, DNA l-a trimis în instanță.

În plus, procurorii au descoperit și alte fapte ale directorului și ale altor angajați, inculpați și ei. Administratori și proprietari de firme sunt și ei trimiși în judecată în acest dosar.

Apar Mihai Mesner și grupul Oprescu

Vineri, 16 decembrie 2016, Gazeta descrie felul în care un anume Cristian Ioniță dotează bucătăria spitalului Malaxa la prețuri de două ori și chiar de patru ori mai mari!

Firmele lui Ioniță se numesc Casa Cristiani, Ursul Polar, Cristal Finish, Crisfarm și Irish Europe.

Ziarul publică facturi de milioane de lei plătite de șeful spitalului.

Și dezvăluie că, potrivit informațiilor din interiorul ”Malaxa”, Cristian Ioniță nu este decât omul-paravan al lui Mihai Mesner, patronul uneia dintre cele mai mari firme contractoare din spitalele bucureștene: Noventis.

La rândul lui, Mesner este racordat la interesele grupului Oprescu.

1.400.000 de euro ies din spitalul Malaxa

”Cristian Ioniță este apropiat de Noventis, firma lui Mihai Mesner. Iar Noventis are legături cu Mircea Oprescu, băiatul lui Sorin Oprescu”, susțin angajații din „Malaxa”.

Ca foile de ceapă. Înveliș în înveliș în înveliș. Firmă în firmă în firmă.

Ruta banilor

DNA cercetează contractele dintre Ioniță și ”Malaxa” și descoperă filiera banilor.

400.000 de euro iau pe drum intermediarii

La capătul ei, Florin Secureanu încasează 1 milion de euro șpagă!

Iată pașii:

Spitalul Malaxa varsă către Ioniță 6,1 milioane de lei. Din acești bani, Ioniță scoate cash din firme 5,1 milioane de lei. Din cash, el își oprește ”un mizilic” de aproximativ 650.000 de lei. Ioniță îi dă restul de 4,5 milioane de lei lui Mihai Mesner, cel pentru care, de fapt, lucrează! Mihai Mesner îi transmite lui Florin Secureanu echivalentul unui milion de euro.

1.000.000 de euro se întoarce la Secureanu

”O atenție” din partea mai multor firme

Ce reprezintă acest milion?

Nu șpaga lui Secureanu primită de la Ioniță, care e un simplu pion.

De altfel, Ioniță a livrat câte ceva către „Malaxa”, a avut cheltuieli.

Lui nici nu i-ar rămâne bani suficienți din profitul contractelor ca să-i returneze lui Secureanu 1 milion de euro.

Milionul reprezintă, de fapt, mita scoasă cu ajutorul lui Ioniță și primită de manager din mâna lui Mihai Mesner în numele unui grup de interese!

Acești bani arată mai degrabă ca ”o atenție” pentru Secureanu din partea firmelor care licitează împreună, se acoperă la nevoie, se sprijină: Noventis, Sterimed și Farmvil.

Legătura dintre companii a fost explicată aici de către redacție.

4,6 + 2,6 milioane de euro au luat Sterimed și Noventis de la ”Malaxa”, fiind cei mai mari doi parteneri ai spitalului

În plus, Mesner i-a plătit pe Noventis și concediile și alte cheltuieli.

Dar să revenim, pentru azi, la acest 1 milion de euro.

Și la întrebarea logică: acest milion a fost exclusiv pentru Secureanu?

Sau managerul a dat din el mai departe?

Corupția e un dezastru umanitar

Mecanismul descris luni de către procurorii anticorupție are valoarea unui exemplu.

DNA arată că efectul acestor mite nu este doar o dotare supraevaluată.

Ci, în principal, o dotare proastă! Adică servicii deficitare. Ceea ce în sănătate se traduce prin suferință.

Trimiterea în judecată a lui Florin Secureanu dezvăluie cum merge sistemul.

Și cum e lezat, de la îmbolnăvire, infecție și până la moarte, pacientul.

Nu doar firmele lui Ioniță, care dotează bucătăria, își permit să livreze ”știfturi” la preț de lux, ci și Noventis și celelalte firme mari, controlate de gașca Oprescu.

Ele livrează de la computer tomograf la ecograf și de la seringi la dezinfectanți.

Timp de un deceniu, ele au aprovizionat scump și prost zeci de mari spitale bucureștene și din afara Capitalei.

Corupția din sănătate e un dezastru umanitar, nu doar unul economic.

”Adevărata crimă a firmelor care dau șpagă în spitale e că ele furnizează echipamente, instrumentar și consumabile proaste. În final, ele ucid oameni!” Medic de la un mare spital de urgență din București

Unde vor ajunge procurorii?

Florin Secureanu nu a luat mită doar acest milion de euro.

Procurorii l-au trimis în judecată pentru 9,1 milioane de lei, adică două milioane de euro.

Și e vorba de doar un dosar încheiat deocamdată! La câte a făcut Secureanu, e nevoie de cadența unei întregi echipe DNA.

Plus că, având în vedere că a picat în plasă Mihai Mesner, un nod critic al afacerilor din spitalele românești, lucrurile nu se pot opri aici.

Firma lui Mesner și cele ale lui Mircea Oprescu au livrat peste tot.

La ”Sf. Maria”, la Spitalul Universitar, gândiți-vă ce poate urma!

Efectul ultim al acestor bani dați și luați drept mită este suferința pacientului.

13 ani de închisoare pentru mită mai mică decât cea luată de Secureanu

O spune foarte clar judecătorul Mitu Stegaru, cel care i-a dat, în primă instanță, 13 ani de închisoare lui Dănuț Căpățână, directorul Spitalului Județean din Constanța.

1,2 milioane de euro a primit mită Dănuț Căpățână, directorul spitalului din Constanța

2 milioane de euro și-a tras din banii spitalului Florin Secureanu, potrivit procurorilor DNA

În motivarea sa de acum câteva zile, citată pe larg de ziarul ”Adevărul”, magistratul explică de ce mita nu e numai o risipă.

Ci mult mai mult decât atât.

”Acele servicii”, spune judecătorul, referindu-se la serviciile furnizate de companiile care îi dădeau șpagă managerului constănțean, ”erau fie supraevaluate, fie deficitare din punct de vedere calitativ, astfel încât devine plauzibilă percepţia cetăţeanului român că intră într-o unitate spitalicească cu o afecţiune şi se externează cu altele”.

Prin felul în care este afectat pacientul își explică judecătorul Mitu Stegaru condamnarea de 13 ani și 4 luni.

Pentru magistrat, șpaga șefilor de spital poartă consecință, rang și pedeapsă de crimă.